Source: http://www.monitoruljuridic.ro/act/lege-nr-283-din-26-noiembrie-2018-privind-aprobarea-ordonan-ei-de-urgen-a-guvernului-nr-40-2018-nbsp-pentru-modificarea-i-completarea-legii-nr-232-2016-nbsp-privind-industria-na-ional-de-ap-rare-precum-208054.html
Timestamp: 2020-05-28 14:27:50+00:00
Document Index: 28171393

Matched Legal Cases: ['articolul 8', 'articolul 9', 'articolul 13', 'articolul 13', 'articolul 26', 'articolul 40', 'articolul 2']

﻿ LEGE nr. 283 din 26 noiembrie 2018 privind aprobarea Ordonanţei de urgenţă a Guvernului nr. 40/2018 pentru modificarea şi completarea Legii nr. 232/2016 privind industria naţională de apărare, precum şi pentru modificarea şi completarea unor acte normative şi pentru completarea art. 2 alin. (2) din Legea nr. 59/2016 privind controlul asupra pericolelor de accident major în care sunt implicate substanţe periculoase
Se aprobă Ordonanţa de urgenţă a Guvernului nr. 40 din 16 mai 2018 pentru modificarea şi completarea Legii nr. 232/2016 privind industria naţională de apărare, precum şi pentru modificarea şi completarea unor acte normative, publicată în Monitorul Oficial al României, Partea I, nr. 423 din 17 mai 2018, cu următoarele modificări şi completări:
1. La articolul unic punctul 2, litera m^1) a alineatului (5) al articolului 6 se modifică şi va avea următorul cuprins:
"m^1) autorizează şi înscrie în registru operatorii economici care au capacităţi cuprinse în Planul de mobilizare a economiei naţionale pentru apărare în conformitate cu prevederile Legii nr. 477/2003 privind pregătirea economiei naţionale şi a teritoriului pentru apărare, republicată, şi care au obligaţii de a efectua activităţi de întreţinere, conservare şi reparaţii, potrivit prevederilor art. 9, fără avizul prealabil din partea instituţiilor cu atribuţii în domeniul securităţii naţionale. Verificarea acestora se face în conformitate cu prevederile art. 31 în termen de 15 zile de la data înscrierii în registru, cu participarea reprezentanţilor instituţiilor FSNA;"
2. La articolul unic, după punctul 2 se introduc 6 noi puncte, punctele 3-8, cu următorul cuprins:
"3. La articolul 8, alineatul (4) se modifică şi va avea următorul cuprins: (4) În cazul în care la actualizarea inventarului se constată că modificările solicitate afectează integral o capacitate cuprinsă în lista prevăzută la alin. (6), scoaterea acesteia din inventar se aprobă prin hotărâre a Guvernului la propunerea ministerului de resort cu avizul autorităţii de specialitate şi al Consiliului Suprem de Apărare a Ţării.
4. La articolul 9, alineatul (9) se abrogă.
5. La articolul 13 alineatul (9), litera b) se modifică şi va avea următorul cuprins:
b) cheltuieli de expertiză, proiectare, asistenţă tehnică pentru probe tehnologice şi teste, precum şi predare la beneficiar şi de execuţie privind reparaţiile capitale şi alte categorii de lucrări de intervenţii asupra capacităţilor de producţie pentru apărare.
6. La articolul 13, după alineatul (11) se introduce un nou alineat, alineatul (12), cu următorul cuprins: (12) În cazul realizării investiţiilor prevăzute la alin. (9) şi (10) din surse proprii, prin derogare de la prevederile art. 26 alin. (2) din Ordonanţa de urgenţă a Guvernului nr. 88/1997 privind privatizarea societăţilor comerciale, aprobată prin Legea nr. 44/1998, cu modificările şi completările ulterioare, sumele obţinute din vânzarea de active de către operatorii economici din industria naţională de apărare, care au un plan de restructurare sau reorganizare aprobat în condiţiile legii, se utilizează astfel:
a) 60% pentru efectuarea de investiţii, astfel cum sunt prevăzute la art. 3 lit. p), conform planului de restructurare sau reorganizare aprobat;
b) diferenţa de 40% în următoarea ordine, pentru:
1. plata datoriilor către bugetul de stat şi bugetele locale, inclusiv a datoriilor provenind din plăţile efectuate de Ministerul Finanţelor Publice în contul garanţiilor executate pentru credite interne şi externe, precum şi din credite externe contractate direct de stat din care s-au făcut subîmprumuturi;
2. plata datoriilor către bugetul asigurărilor sociale de stat şi bugetele fondurilor speciale;
3. plata altor datorii;
4. finanţarea activităţilor cuprinse în obiectul de activitate;
5. efectuarea cheltuielilor legate de îndeplinirea obligaţiilor legale de conformare cu cerinţele de protecţie a mediului, după caz;
6. alte destinaţii.
7. La articolul 26, alineatul (6) se abrogă.
8. La articolul 40, după alineatul (5) se introduce un nou alienat, alineatul (6), cu următorul cuprins: (6) Prin derogare de la prevederile art. 1 din Ordonanţa Guvernului nr. 41/1998 privind taxele în domeniul protecţiei proprietăţii industriale şi regimul de utilizare a acestora, republicată, cu modificările ulterioare, operatorii economici înscrişi în registru sunt scutiţi de la plata taxelor pentru procedurile legale de protecţie a obiectelor proprietăţii industriale, inclusiv pentru protecţia tranzitorie."
La articolul 2 alineatul (2) din Legea nr. 59/2016 privind controlul asupra pericolelor de accident major în care sunt implicate substanţe periculoase, publicată în Monitorul Oficial al României, Partea I, nr. 290 din 18 aprilie 2016, după litera h) se introduce o nouă literă, litera i), cu următorul cuprins:
"i) amplasamentelor, instalaţiilor sau depozitelor aflate în proprietatea sau administrarea operatorilor economici din industria de apărare care depozitează, procesează sau utilizează substanţe periculoase."
Tags: Monitorul Oficial, Acte Monitorul Oficial, Lege, Alte Institutii, ﻿ LEGE nr. 283 din 26 noiembrie 2018